CELEX: 62012TN0402
Language: sk
Date: 2012-09-06 00:00:00
Title: Vec T-402/12: Žaloba podaná 6. septembra 2012 — Schlyter/Komisia

10.11.2012   
            
            
               SK
            
            
               Úradný vestník Európskej únie
            
            
               C 343/17
            
         Žaloba podaná 6. septembra 2012 — Schlyter/Komisia
   (Vec T-402/12)
   2012/C 343/30
   Jazyk konania: angličtina
   
      Účastníci konania
   
   
      Žalobca: Carl Schlyter (Linköping, Švédsko) (v zastúpení: O. Brouwer a S. Schubert, advokáti)
   
      Žalovaná: Európska komisia
   
      Návrhy
   
   Žalobca navrhuje, aby Všeobecný súd:
   
               —
            
            
               zrušil odmietnutie Európskej komisie poskytnúť úplný alebo čiastočný prístup k jej stanovisku a pripomienkam vydaným v odpovedi na oznámenie 2011/673/F týkajúce sa obsahu a podmienok výročného predkladania vyhlásenia o látkach v stave nanočastíc prijatého Francúzskou republikou na základe smernice 98/34/ES (1),
            
         
               —
            
            
               zaviazal Európsku komisiu na náhradu žalobcových trov konania v súlade s článkom 87 Rokovacieho poriadku Všeobecného súdu vrátane trov akéhokoľvek vedľajšieho účastníka konania.
            
         
      Žalobné dôvody a hlavné tvrdenia
   
   Na podporu svojej žaloby žalobca uvádza tri žalobné dôvody.
   
               1.
            
            
               Prvý žalobný dôvod založený na nesprávnom právnom posúdení, zjavnom nesprávnom posúdení a nedostatočnom odôvodnení pri uplatňovaní článku 4 ods. 2 tretej zarážky nariadenia (ES) č. 1049/2001 (2) a článku 6 ods. 1 nariadenia (ES) č. 1367/2006 (3), keďže:
               
                           —
                        
                        
                           na konanie podľa smernice 98/34/ES sa nevzťahuje výnimka zo všeobecnej zásady zverejňovania podľa nariadenia (ES) č. 1049/2001 uvedená v článku 4 ods. 2 tretej zarážke tohto nariadenia,
                        
                     
                           —
                        
                        
                           článok 4 ods. 2 tretia zarážka nariadenia (ES) č. 1049/2001 a článok 6 ods. 1 nariadenia (ES) č. 1367/2006 boli uplatnené nesprávne pri určení, že zverejnenie požadovaného dokumentu by konkrétne a skutočne negatívne ovplyvnilo záujmy Komisie v konaní podľa smernice 98/34/ES.
                        
                     
         
               2.
            
            
               Druhý žalobný dôvod založený na nesprávnom právnom posúdení, zjavnom nesprávnom posúdení a nedostatočnom odôvodnení pri uplatňovaní kritéria prevažujúceho verejného záujmu vyžadovaného článkom 4 ods. 2 treťou zarážkou nariadenia (ES) č. 1049/2001 a článkom 6 ods. 1 nariadenia (ES) č. 1367/2006, keďže:
               
                           —
                        
                        
                           v tomto prípade článok 6 ods. 1 nariadenia (ES) č. 1367/2006 posilňuje prevažujúci verejný záujem. Napadnuté rozhodnutie nezohľadňuje prevažujúci verejný záujem na zverejnení požadovaného dokumentu a má vady spočívajúce v nesprávnom právnom posúdení, zjavnom nesprávnom posúdení a nedostatočnom odôvodnení pri uplatnení dvoch vyššie uvedených ustanovení.
                        
                     
         
               3.
            
            
               Tretí žalobný dôvod založený na nesprávnom právnom posúdení, zjavnom nesprávnom posúdení a nedostatočnom odôvodnení pri uplatnení článku 4 ods. 6 nariadenia (ES) č. 1049/2001, keďže:
               
                           —
                        
                        
                           napadnutému rozhodnutiu chýba akékoľvek odôvodnenie a má vadu spočívajúcu v zjavnom nesprávnom posúdení, pretože neumožňuje čiastočný prístup v súlade s článkom 4 ods. 6 nariadenia (ES) č. 1049/2001.
                        
                     
         
      (1)  Smernica Európskeho parlamentu a Rady 98/34/ES z 22. júna 1998 o postupe pri poskytovaní informácií v oblasti technických noriem a predpisov (Ú. v. ES L 204, s. 37; Mim. vyd. 13/020, s. 337).
   
      (2)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, s. 43; Mim. vyd. 01/003, s. 331).
   
      (3)  Nariadenie Európskeho parlamentu a Rady (ES) č. 1367/2006 zo 6. septembra 2006 o uplatňovaní ustanovení Aarhuského dohovoru o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia na inštitúcie a orgány Spoločenstva (Ú. v. EÚ L 264, s. 13).